Зэрыщытымрэ зэралъытэмрэ
ТхакIуэ-философ Бейтыгъуэн Сэфарбий «Изнутри и извне» («Зэрыщытымрэ зэралъытэмрэ») зыфIища лэжьыгъэщIэ «Тетраграф» тхылъ тедзапIэм къыщыдэкIащ.
Тхылъыр IыхьитIу зэхэтщ. Япэ Iыхьэр тIууэ гуэшыжащ: зыр адыгэбзэщ, адрейр урысыбзэщ. «2002 гъэ лъандэрэ адыгэбзэкIэ си лэжьыгъэ дунейм къызэрытемыхьар си гуныкъуэгъуэти, ар згъэзэкIуэжауэ аращ», — жеIэ Сэфарбий.
Тхылъым итщ ипэкIэ къыдигъэкIахэм имыхуа, тхыдэм теухуа статья зытхух, газетхэм, журналхэм тета тхыгъэхэр, журналист зыбжанэм ярита интервьюхэр. Бейтыгъуэныр егупсысащ ахэр къэплъыхъуэжыныр, къэбгъуэтыжыныр адрей цIыхухэм дежкIэ зэрыгугъум, я Iэри зыхунэмысыну зэрыщытым икIи абыхэм ящыщ зыкъом зэхуихьэсыжащ.
Апхуэдэуи тхылъым къыщыбгъуэтынущ псалъэухуахэр, зэман зэхуэмыдэхэм и цIыхугъэхэм, и творчествэм щыгъуазэхэм адыгэбзэрэ урысыбзэкIэ хуатхауэ щыта псалъэ гуапэ кIэщIхэр — автограф жыхуаIэхэр: адыгэбзэкIэ тхахэр адыгэбзэ Iыхьэм, урысыбзэхэр — адрейм хэтщ. Къыхэгъэщыпхъэщ ди анэдэлъхубзэ псалъалъэм имыту зы псалъэ тIощIырыпщI хъун къызэрыщихьри. Шахматыр фIыуэ зылъагъухэр тезыгъэун напэкIуэцIхэри тхылъым къыщагъуэтынущ.
Тхылъым и етIуанэ Iыхьэр Бейтыгъуэн лъэпкъым щыщу Къармэхьэблэ щыпсэухэращ зытеухуар. КъыздикIари, зыщыщри, я Iыхьлыи щIэблэм зэрамыщIэжым тхыдэджыр игъэгузавэрти, лIакъуэкIэрэ унэцIэр зэрызэкIэлъыхьар хитхауэ аращи, я адэ-анэм адэкIи зыгуэр зэрыщыIар къащIэнымкIэ «лъэпкъ жыгыр» сэбэп хъуну и гугъэщ.
Сурэт гъэщIэгъуэнхэмкIэ къулей, Бейтыгъуэн Сэфарбий и ныбжьыр илъэс 70 щрикъум ирихьэлIэу дунейм къытехьа тхылъыщIэр гъащIэм и къэхъугъэхэр, цIыхухэм я зэхэщIыкIыр, цIыхубэм я тхыдэр, я нобэмрэ я блэкIамрэ зыфIэгъэщIэгъуэн псоми яхуэгъэзащ.
КIУЭКIУЭ ХьэIишэт.
